**Fosfid hlinitý** alebo **fosfid hliníka** (AlP) je anorganická zlúčenina fosforu a hliníka. Používa sa ako polovodič s veľkým odstupným pásmom a ako pesticíd. Ide o bezfarebnú tuhú látku, bežne sa však predáva v podobe sivozelenožltého prášku, ktorý má svoju farbu vplyvom nečistôt vzniknutých hydrolýzou a oxidáciou.

Vlastnosti
----------

Kryštály fosfidu hlinitého sú tmavosivé až tmavožlté a majú sfaleritickú štruktúru. Mriežková konštanta pri 300 K je 5,4510 Å. Tieto kryštály sú termodynamicky stabilné až do 1000 °C.

S vodou a kyselinami fosfid hlinitý reaguje za uvoľnenia fosfánu:

AlP + 3 H2O → Al(OH)3 + PH3
AlP + 3 H+ → Al3+ + PH3

Príprava
--------

Fosfid hlinitý sa syntetizuje priamo z prvkov (kombinačná reakcia):

4 Al + P4 → 4 AlP
Fosfid hlinitý je nutné chrániť pred akýmikoľvek zdrojmi vlhkosti, pretože pri kontakte s ňou sa uvoľňuje vysoko toxický plynný fosfán.

Použitie
--------

### Pesticíd

Fosfid hlinitý sa používa ako rodenticíd, insekticíd a fumigant pre ochranu uskladneného zrna. Usmrcuje malé škodlivé cicavce, napríklad hlodavce a krtovité. Tablety alebo pelety obsahujú typicky aj ďalšie chemikálie, ktoré uvoľňujú amoniak, aby sa znížilo riziko samovznietenia alebo výbuchu plynného fosfánu.

Fosfid hlinitý sa používa ako fumigant aj požerový pesticíd. Pri rodenticídnom použití sú pelety vyrobené zo zmesi obsahujúce fosfid hlinitý a potravu pre hlodavce. Kyselina v tráviacom trakte reaguje s fosfidom za vzniku toxického fosfánu. Podobne sa používajú aj fosfid zinočnatý a vápenatý. Hydrolýza prebieha podľa tejto rovnice:

2 AlP + 6 H2O → Al2O3∙3 H2O + 2 PH3
Ako fumigant sa používa tam, kde použitie iných pesticídov nie je praktické a kde je potrebné ošetriť inštalované konštrukcie, napríklad v lodiach, v lietadlách alebo v silách. Priestor je potrebné účinne zabaliť alebo uzavrieť do plynotesného obalu, aby plynný fosfán neunikal von. Fumiganty sa aplikujú aj priamo do nôr hlodavcov.

Vzhľadom na toxicitu sa fosfid hlinitý používa na samovraždy. Spôsobil aj úmrtia pri neúmyselných otravách, napríklad v Saudskej Arábii a v USA. V Iráne je známy ako „ryžová tableta," pretože sa používa na ochranu ryže. Viedol tu k mnohým incidentom so smrteľnými následkami (či už pri nehode alebo úmyselne). Iránska organizácia forenznej medicíny vedie kampaň za zákaz používania tejto látky ako pesticídu. Otravy fosfidom hlinitým sa považujú aj za veľký problém indického subkontinentu.

### Polovodiče

Fosfid hlinitý sa priemyselne využíva ako polovodičový materiál, zvyčajne v zliatine s inými binárnymi materiálmi (napr. ako AlGaInP), napríklad pre použitie v LED.

Referencie
----------

1. ↑  Bart J. Van Zeghbroeck. *Bravais Lattices; Zincblende* [online]. Colorado: University of Colorado, 1997. Dostupné online. (anglicky)
2. ↑   *Lattice Constants* [online]. SiliconFarEast.com, 2004. Dostupné online. (anglicky)
3. 1 2  Wayne E. White and A. H. Bushey(1953)."Aluminum Phosphide". *Inorg. Synth.***4**: 23–25. DOI:10.1002/9780470132357.ch7.
4. 1 2  White, Wayne E.; Bushey, A.H.(1944)."Aluminum Phosphide – Preparation and Composition". *J. Am. Chem. Soc.***66**(10). DOI:10.1021/ja01238a018
5. ↑  Buckle, Alan. *„Rodenticides"* DOI:10.1002/14356007.a23\_211
6. ↑   Millionaire's death sparks poison scare. *BBC News, World Edition* (BBC News), 10. 10 2002. Dostupné online.
7. ↑   Fumes kill two Danes in Jeddah. *BBC News* (BBC News), 24. 02 2009. Dostupné online.
8. ↑   Family loses 2nd child in suspected pesticide poisoning. *KSL-TV* (KSL-TV), 09. 02 2010. Dostupné online.
9. ↑  Mehrpour, O; Singh, S. Rice tablet poisoning: A major concern in Iranian population. *Human & Experimental Toxicology*, 2010, roč. 29, čís. 8, s. 701–2. DOI: 10.1177/0960327109359643. PMID 20097728.
10. ↑  D. E. C. Corbridge "Phosphorus: An Outline of its Chemistry, Biochemistry, and Technology" 5th Edition Elsevier: Amsterdam 1995. ISBN 0-444-89307-5.

Zdroj
-----

*Tento článok je čiastočný alebo úplný preklad článku Fosfid hlinitý na českej Wikipédii.*